Tarybos direktyva
1974 m. kovo 4 d.
dėl valstybių narių įstatymų, susijusių su didesnio nei vidutinio tikslumo svarsčiais (nuo 1mg iki 50 kg), suderinimo
(74/148/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Ekonomikos ir socialinių reikalų komiteto nuomonę,
kadangi didesnio nei vidutinio tikslumo svarsčių gamybą ir tikrinimo tvarką reglamentuoja griežtos nuostatos, kurios skiriasi įvairiose valstybėse narėse ir dėl to trukdo prekybai šiais svarsčiais; kadangi dėl šios priežasties yra būtina suderinti šias nuostatas;
kadangi 1971 m. liepos 26 d. Tarybos direktyva dėl valstybių narių įstatymų, susijusių su bendromis matavimo priemonių ir metrologinės kontrolės metodų nuostatomis, suderinimo [1] nustatė EEB modelio patvirtinimo ir EEB pirminės patikros tvarką; kadangi pagal šią direktyvą turi būti nustatyti techniniai reikalavimai didesnio nei vidutinio tikslumo svarsčiams, kad atlikus patikrą ir pažymėjus EEB pirminės patikros žymeniu, juos būtų galima laisvai pateikti į rinką ir naudoti;
kadangi dėl sutartinės masės koncepcijos turėtų būti atsižvelgiama į Tarptautinės teisinės metrologijos organizacijos tarptautinės rekomendacijos projektą "sutartinė svėrimo ore rezultato vertė" ("valeur conventionnelle du résultat des pesées dans l’air"), priimtą 1973 m. gegužės mėn.,
PRIĖMĖ ŠIĄ DIREKTYVĄ:
1 straipsnis
Ši direktyva taikoma didesnio nei vidutinio tikslumo svarsčiams, kurių vardinė masė yra lygi arba didesnė nei 1 mg ir mažesnė arba lygi 50 kg.
Ši direktyva netaikoma metrinių karatų svarsčiams arba kitose direktyvose aptartiems specialios paskirties svarsčiams.
2 straipsnis
Svarsčiai, kurie gali būti žymimi EEB žymenimis ir ženklais, yra išvardyti priede. Jiems netaikomas EEB modelio patvirtinimas; jie būtinai turi būti pateikiami EEB pirminei patikrai.
3 straipsnis
Nė viena valstybė narė negali trukdyti, drausti ar apriboti 1 straipsnyje apibūdintų svarsčių, pažymėtų EEB pirminės patikros žymeniu, pateikimą į rinką arba jų naudojimą.
4 straipsnis
Valstybės narės priima įstatymus ir kitus teisės aktus, kurie, įsigalioję per aštuoniolika mėnesių nuo pranešimo apie šią direktyvą, ją įgyvendina, ir apie tai nedelsdamos praneša Komisijai.
Valstybės narės užtikrina, kad šios direktyvos taikymo srityje priimtų nacionalinės teisės aktų pagrindinių nuostatų tekstai būtų pateikti Komisijai.
5 straipsnis
Ši direktyva skirta valstybėms narėms.
Priimta Briuselyje, 1974 m. kovo 4 d.